Diari Oficial de la Generalitat Valenciana


Sumari del DOGV 10181, del 23-12-2024 (2024/13260)

RESOLUCIÓ de 19 de desembre de 2024, de la Direcció General de Política Agrària Comuna, sobre l'ampliació de terminis de les autoritzacions de plantació i noves plantacions per a pal·liar els efectes de la sequera esdevinguda a l'hivern i la primavera de 2024.
--------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10802

Data del DOGV
:   23-12-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/13539

CVE
:   KLUX-J-8821-28788

Data del document
:   19-12-2024

Organisme emissor
:   Conselleria d'Agricultura, Aigua, Ramaderia i Pesca

Tipus de document
:   Resolució

S'emet la present resolució amb la finalitat de pal·liar les conseqüències de l'impacte de la sequera ocorreguda l'hivern i la primavera de 2024 amb l'ampliació de terminis de les autoritzacions de plantació i noves plantacions per a assegurar que no es minven els drets i oportunitats de les persones viticultores.

El 20 de novembre de 2024 es va publicar en el BOE el Reial decret 1158/2024, de 19 de novembre, pel qual es despleguen determinades disposicions de la Unió Europea que establixen mesures per a respondre a problemes específics en el sector vitivinícola provocats pels fenòmens meteorològics adversos i les pertorbacions del mercat vitivinícola de la Unió.

En este reial decret s'enunciava que el sector vitivinícola és un sector essencial en l'activitat agrària de la Comunitat Valenciana i que la seua regulació ve derivada de la normativa europea. Això comporta el fet que les plantacions hagen de fer-se dins dels períodes autoritzats.

Els fenòmens meteorològics adversos durant l'hivern i la primavera de 2024 han impactat greument en l'activitat de les persones viticultores, que s'han trobat amb dificultats excepcionals. En particular, les condicions meteorològiques excepcionals els han impedit realitzar en les seues vinyes els treballs que solen dur-se a terme en primavera, com la plantació de noves vinyes. Així, tant en les regions afectades per l'excepcional sequera com en aquelles afectades per altres adversitats, estes activitats no han sigut possibles en la seua època natural de realització. Així, a causa d'estos fenòmens meteorològics adversos, s'ha anat posposant la plantació de la vinya fins a fer-se inviable agronòmicament amb l'entrada de l'estiu, moment menys adequat del cicle vegetatiu per a escometre esta tasca.

En esta situació, els titulars d'autoritzacions de plantació que expiren en 2024 han vist impossibilitada la utilització d'estes autoritzacions durant la primavera del seu últim any de validesa, tal com tenien previst.

Per tot això, Espanya va sol·licitar a la Comissió Europea la posada en marxa de mesures urgents per a pal·liar els efectes dels fenòmens climàtics adversos en el sector vitivinícola.

Les mesures sol·licitades han sigut posades en marxa per la Comissió mitjançant el Reglament d'execució (UE) 2024/2146, de la Comissió, de 2 d'agost de 2024, sobre mesures d'emergència temporals que establixen excepcions, per a l'any 2024, a determinades disposicions del Reglament (UE) núm. 1308/2013, del Parlament Europeu i del Consell, i del Reglament delegat (UE) 2017/891, de la Comissió, per a resoldre problemes específics en els sectors del vi i de les fruites i hortalisses causats per fenòmens meteorològics adversos; i el Reglament delegat (UE) 2024/2159 de la Comissió, de 12 d'agost de 2024, pel qual s'establixen mesures excepcionals de caràcter temporal que autoritzen excepcions a determinades disposicions del Reglament (UE) núm. 1308/2013, del Parlament Europeu i del Consell, relatives al règim d'autoritzacions per a plantacions de vinya a fi de fer front a les pertorbacions del mercat vitivinícola de la Unió.

A la Comunitat Valenciana, segons els avanços climàtics realitzats per l'AEMET, des del començament de l'any hidrològic 2023-2024 en octubre, fins al mes de maig, és l'inici d'any hidrològic més sec des d’almenys 1950 a la Comunitat Valenciana. No hi ha precedents d'un començament d'any hidrològic (octubre-maig) tan sec com el d'este 2023-2024. En mitjana, durant els últims huit mesos s'han acumulat 106.1 l/m² quan el normal seria 381.9. Això fa que el dèficit mitjà a la Comunitat Valenciana siga del 72 %.

El mes de juliol ha sigut un mes molt humit i la precipitació acumulada ha sigut de 61,8 l/m², que és quasi dos vegades i mitja el valor de la mitjana climàtica del període 1991-2020 (25,3 l/m²). Amb les dades de juny, este any hidrològic passa de ser el més sec de la sèrie al segon més sec, després del mateix període de l'any hidrològic 2013-2014. En mitjana, durant els últims nou mesos s'han acumulat 171.0 l/m² (enfront de 154.9 l/m² l'any 2013-2014) quan el normal seria 394.5.

L'anomalia de precipitació de l'actual any hidrològic que, a pesar de les pluges de juny, s'estén per totes les comarques és especialment intensa en la zona litoral, sobretot en el litoral sud de València i nord d'Alacant, on el dèficit és superior al 75 %.

D'altra banda, segons s'establix en els informes de conjuntura i seguiment de la sequera de la Comunitat Valenciana, elaborats pel Servici de Documentació, Publicacions i Estadística Departamental, de la Conselleria d'Agricultura, Aigua, Ramaderia i Pesca, els mesos entre gener i juny van ser mesos qualificats de molt càlids i, fins i tot, extremadament càlids, i amb un nivell de precipitacions que els situen en mesos secs.

Quant a les reserves hídriques, el mes de juny, el percentatge d'humitat en les capes superficials es va situar per davall del 10 %  en tota la província d'Alacant, així com en el litoral de les províncies de Castelló i València i en el terç sud de València. Quant a la reserva en les capes profundes, a la província d'Alacant, en les zones d'interior i el nord de la Marina Alta, el percentatge d'humitat del sòl va passar a trobar-se entre el 10 % i el 20 %. A l'interior de les províncies de València i Castelló, este percentatge es va situar majoritàriament entre el 10 % i el 40 %, amb alguns nuclis en els quals es va arribar a valors entre el 40 % i el 60 %.

Tot això, complica les labors de plantació de les noves vinyes i fa que siga recomanable esperar que les condicions climàtiques siguen les adequades per a poder dur a terme satisfactòriament la nova plantació.

L'Orde 7/2018, de 13 de febrer, de la Conselleria d'Agricultura, Medi Ambient, Canvi Climàtic i Desenrotllament Rural, regula el potencial de producció vitícola i les declaracions obligatòries del sector vitivinícola de la Comunitat Valenciana, i en l’article 4 establix els terminis de presentació de sol·licituds, comunicacions, notificacions i declaracions obligatòries del sector vitivinícola.

Així doncs, amb la finalitat d'assegurar que no es minven els drets i oportunitats de les persones viticultores, és necessari adoptar una sèrie de mesures respecte als terminis de les autoritzacions de plantacions de vinya que hagen d'executar-se l'any 2024.

D'una banda, s'amplia, per un període de dotze mesos, la vigència de les autoritzacions de noves plantacions o de replantacions de vinya la vigència de la qual finalitza en 2024 en tot el territori de la Comunitat Valenciana.

De l'altra, els titulars afectats per esta ampliació i que no desitgen fer-ne ús podran comunicar a l'autoritat competent, de la comunitat autònoma que va concedir l'autorització, que no té intenció de fer ús de l'autorització i que no desitgen beneficiar-se de la pròrroga de la seua validesa.

En la disposició final primera de l'esmentada Orde 7/2018, de 13 de febrer, de la Conselleria d'Agricultura, Medi Ambient, Canvi Climàtic i Desenrotllament Rural, que regula el potencial de producció vitícola i les declaracions obligatòries del sector vitivinícola de la Comunitat Valenciana, s'atorga la facultat de desplegament a la persona titular de la direcció general competent en matèria de control de potencial vitícola, perquè dicte les disposicions necessàries per a l'aplicació i desplegament d'allò que es regula en esta. Per això, és procedent publicar la resolució esmentada amb la major celeritat possible amb la finalitat de donar a conéixer l'ampliació dels terminis de les autoritzacions de plantacions de vinya i noves plantacions que havien d'executar-se l'any 2024.

En virtut de l'anterior i la disposició final primera de l'esmentada Orde 7/2018, de 13 de febrer, de la Conselleria d'Agricultura, Medi Ambient, Canvi Climàtic i Desenrotllament Rural, que regula el potencial de producció vitícola i les declaracions obligatòries del sector vitivinícola de la Comunitat Valenciana, en la qual s'atorga la facultat de desplegament a la persona titular de la direcció general competent en matèria de control de potencial vitícola perquè dicte les disposicions necessàries per a l'aplicació i desplegament d'esta orde,

RESOLC

*Primer*

S'amplia, per un període de dotze mesos, la vigència de les autoritzacions de noves plantacions o de replantacions de vinya, que finalitza en 2024 en tot el territori de la Comunitat Valenciana a causa dels esdeveniments de sequera ocorreguts l'hivern i la primavera de 2024.

*Segon*

Els titulars afectats per esta ampliació i que no desitgen fer-ne ús podran comunicar a l'autoritat competent de la comunitat autònoma que va concedir l'autorització, que no tenen intenció de fer ús de l'autorització i que no desitgen beneficiar-se de la pròrroga de la seua validesa, amb la finalitat de no ser objecte de sancions administratives per la no utilització d'esta.

*Tercer. Recursos*

Contra la present resolució, que no posa fi a la via administrativa, es podrà interposar un recurs d'alçada davant del secretari autonòmic d'Agricultura, Aigua, Ramaderia i Pesca en el termini d'un mes a partir de l'endemà de la publicació de la present resolució, d'acord amb el que es preveu en els articles 121 i 122 de la Llei 39/2015, d'1 d'octubre, del procediment administratiu comú de les administracions públiques, o bé, en el termini de dos mesos, un recurs contenciós administratiu davant del jutjat contenciós administratiu competent, de conformitat amb el que s'establix en l'article 8.3, 25.1 i 46.1 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que puga interposar qualsevol altre recurs que estime pertinent.

  

València, 19 de desembre de 2024

Ángel Marhuenda Fluixá

Director general